Yadda kasuwar musayar 'yan kwallo ke ci a Turai - BBC Hausa
Yadda kasuwar musayar 'yan kwallo ke ci a Turai
Labarai kai tsaye kan wainar da ake toyawa a kasuwar musayar 'yan kwallo ta nahiyar Turai a ranar 10 ga watan Agustan 2017 daga ranakun Litinin zuwa Alhamis.
Liverpool ta ki sallama Countinho ga Barca
AC Milan na son sayen Ibrahimovic
Liverpool na neman 'sabon Ronaldo'
Mourinho na neman karin dan wasa
Ranar Juma'a za a fara gasar Premier
Yaya Everton take ciki?
Sai mako mai zuwa
An wallafa a 18:00 10 Aug
Abun da ya samu kenan a labaran wasanni kai tsaye na wannan makon. Sai kuma mako mai zuwa in mai duka ya kaimu.
Crystal Palace ta dau aron dan wasan Man Utd
An wallafa a 17:58 10 Aug
Crystal Palace ta dauki aron mai tsaro bayan Manchester United Timothy Fosu-Mensah na tsawon kaka daya.
Da wasan da ya koma United a lokacin yana dan shekara 16 ya rattaba hannu kan wata sabuwar yarjejeniya a Old Trafford a watan Oktoba wadda za ta kai shekarar 2020.
Arsenal na shirin tinkarar Leicester City
An wallafa a 17:36 10 Aug
Kungiyar kwallon kafa ta Arsenal ta dukufa tana shirin tinkarar Leicester City a wasan farko na gasar Firimiyar kakar 2017-2018 da za su fafata ranar Juma'a.
Wani hoton da ta wallafa a shafinta na Twitter ya nuna 'yan wasa Arsenal biyu suna atisaye.
Sakon dai yana dauke da alamar karfin guiwa.
Najeriya ta yi sama a teburin FIFA
An wallafa a 17:02 10 Aug
Hukumar kwallon kafa ta duniya (FIFA) ta fitar da sabon jerin sunayen kasashen da suke gwanayen kwallon kafa a duniya inda Najeriya ta haura daga mataki na 37 da take a da zuwa na 38.
A cikin jerin kasashen Brazil ta koma kasa ta daya da ta fi iya taka leda a duniya yayin da Jamus ta koma ta biyu, ita kuma Ajantina ta koma ta uku.
A Afirka kuma Masar ce ta daya yayin da Jamhuriyar Dimokradiyyar Kongo ta zo ta biyu, ita kuma Senegal ta zo ta uku.
Kazalika Tunisiya ta zo ta hudu, Kamaru ta zo ta biyar , Najeriya kuma ta zo ta shida a nahiyar Afirka.
Marseille ta dauki Amavi
An wallafa a 16:30
Marseille ta dauki dan wasan Aston Villa Jordan Amavi a matsayin aro na tsawon shekara daya.
Suna kuma da damar sayen dan kwallon mai shekara 23 din-din-din.
Amavi ya koma Villa ne daga Nice shekara biyu da ta wuce kan fan miliyan 13.
Tsohon dan wasan baya na Manchester United da Juventus Patrice Evra, mai shekara 36, shi ne ke buga wa Marseille lamba uku, inda Amavi ke buga tasa ledar.
Dortmund ta yi watsi da bukatar Barca kan Dembele
An wallafa a 15:34 10 Aug
Borussia Dortmund ta yi watsi da bukatar Barcelona ta sayen dan wasan kungiyar mai shekara 20 Ousmane Dembele.
"Borussia Dortmund ta tattauna da FC Barcelona kan yunkurin sayen Ousmane Dembele," a cewar sanarwar da kulob din ya fitar.
Ta kara da cewa tayin da Barcelona ta yi bai dace da daraja da kwarewar dan kwallon ba.
Cike gurbin Lukaku zai yi wuya - Koeman
An wallafa a 14:51 10 Aug
Kociyan Everton, Ronald Koeman, ya ce abu ne mai wuya kulob dinsa ya iya cika gurbin da Romelu Lukaku ya bari.
Lukaku dai ya koma Manchester United daga Everton.
Koeman ya ce: "A bu ne mai wuya maye gurbin Romelu Lukaku, ban ce ba zai yiwu ba, amman kwallo 25 na da yawa, kuma dole ne mu nemi wasu hanyoyi da kuma himmar aiki daga sauran 'yan wasan kuma muna son mu shigo da wasu 'yan wasan."
Lukaku ne dan wasan da yafi cin kwallo cikin 'yan Everton a kakar bara
Watford na shirin fafatawa da Liverpool
An wallafa a 14:40 10 Aug
Kungiyar kwallon kafa ta Watford na shirin fafatawa da Liverpool a wasansu na farko a gasar Firimiya ta bana.
A bayanin da ya yi wa manema labarai ranar Alhamis, kociyan Watford, Marco Silva ya ce: "Muna aiki tukuru a shirye-shiryenmu kuma ina ganin mun shirya.
Za mu fara da karawa da wata kungiyar da ta iya taka-leda, kuma haka ne yafi kyau mu fara. Gwaji na farko ne kawai, muna bukatar karawa da kowa.
Da yake magana akan Andre Gray, dan wasan gaban Burnley da ya saya akan kudi fam miliyan 18.5, Silva ya ce:
"Dan wasa mai kyau ne, na san wani dan wasa ne da ya so ya zo Watford, yana son ya ci gaba ya kuma yi fafatukar samun wuri a kungiyar. Mun yi nazari kan wuraren da muke bukatar sabbin 'yan wasa, daban yake da sauran 'yan wasan gabanmu. Kasuwar tana da wuyar sha'ani a wannan kakar."
Muna dab da sayen Sigurdsson - Everton
An wallafa a 14:25
Bayan kociyan Swansea, Paul Clement ya ce yana tsammanin Gylfi Sigurdsson ya koma Everton, kociyan Toffees (Everton), Ronald Koeman ya ce an kusa cimma yarjejeniya kan dan wasan.
Koeman ya ce: "Har yanzu yarjejeniyar ta yi kusa, wannan bai sauya ba, Na ji rade-radin cewar tattaunawar ta tsaya, amman har yanzu muna tattaunawa da Swansea."
Cooper ya tsawaita zamansa a Leeds
An wallafa a 13:58 10 Aug
Dan wasan baya na Leeds United Liam Cooper ya sanya hannu kan sabuwar yarjejeniyar shekara hudu tare da kungiyar.
Dan kwallon mai shekara 25 ya buga wasa 80 tun lokacin da ya koma kulob din daga Chesterfield a watan Agustan 2014.
Babu Sigurdsson a jerin 'yan wasan Swansea
An wallafa a 13:30
Kocin Swansea City Paul Clement ya ce dan wasan tsakiya Gylfi Sigurdsson ba zai kasance a cikin jerin 'yan wasan da za su buga masa wasa a karawar da za su yi da Southampton ranar Asabar ba.
An rawaito cewa Sigurdsson na son komwa Everton, sai dai har yanzu ba su amince su biya fan miliyan 50 da aka sanya wa dan kwallon ba.
Brighton za ta sayi Jose Izquierdo
An wallafa a 12:48 10 Aug
Brighton ta shirya domin sayan dan wasa mafi tsada a tarihinta a karo na uku a wannan lokacin bazarar bayan ta cimma yarjejeniyar sayan dan wasan Colombia, Jose Izquierdo, daga kungiyar kwallon kafa ta Club Brugge.
Dan wasan gefen mai shekara 25 wanda zai koma kungiyar ta Firimiya a kan yarjejeniyar da aka ce ta kai kudi fam miliyan 13.5 zai kammala komawarsa bayan an gama msihi gwaje-gwaje..
Izquierdo ya ci kwallo 15 na gasar kwararru ta kasar Belgium a kakar bara.
AC Milan na neman Ibrahimovic
An wallafa a 12:28 10 Aug
AC Milan na sa ran ci gaba da sayan 'yan wasan da suka yi ta yi a lokacinh bazara ta hanyar neman dan wasan gaban Manchester United, Zlatan Ibrahimovic, mai shekara 35, in jiCorriere dello Sport.
Liverpool na son sayan 'sabon Ronaldo'
An wallafa a 12:15 10 Aug
Liverpool tana kara matsa kaimi wajen sayan dan wasan Brazil, Luan, wanda aka yi wa lakabi da 'sabon Ronaldo' ta hanyar tura wakilanta su kalli dan shekara 24 din, in ji Daily Mirror
Reds ba ta dauki fiye da minti 35 ba kafin ta yi watsi da tayin fam miliyan 90 da Barcelona ta sake yi kan Phillipe Countinho mai shekara 25 ba, in ji jaridar Daily Express.
'Tottenham za ta kara 'yan wasa'
An wallafa a 12:05 10 Aug
Yayin da Kyle Walker ya riga ya bar Tottenham zuwa Man City kuma ake maganar cewar Danny Rose yake cewar yana son kulob din ya kashe kudi, kociyan Totteham Mauricio Pochettino ya ce Tottenham za ta kara 'yan wasa cikin 'yan makonnin nan.
Pochettino ya tabbatar wa BBC cewar shi yana da yakinin cewar kungiyarsa za ta kara 'yan wasa cikin makonnin nan.
A wata hirarsa da jaridar Sun ranar Alhamis, Rose, wanda ya koma Spurs daga Leeds a shekarar 2007, ya ce zai so ya ga kulob din ya kara sanannun 'yan wasa biyu ko uku.
Mersaille ta kasa sayan Giroud
An wallafa a 11:50 10 Aug
Arsenal za ta fara gasar Firimiya gobe da wasan gida da zakarun kakar 2015-16, Leicester City.
A da an alakanta dan wasan gaba na Gunners, Olivier Giroud, da komawa Marseille, amman da alama cewa kungiyar kwallon kafar ta Farasa ta hakura da sayan dan kwallon.
"Ba na tunanin yana son ya zo ," in ji kociyan kulob din Rudi Garcia a hrirarsa da L'Equipe.
Amavi da Bacuna na dab da barin Aston Vila
An wallafa a 11:35 10 Aug
Jordan Amavi da Leandro Bacuna na dab da barin Aston Villa, kamar yadda kociya Steve Bruce ya tabbatar.
Amavi, mai shekara 23, na dab da komawa Marseille yayin da daya daga cikin abokan gogayyar Villa ke sha'awar Bacuna, mai shekara 25.
Arsenal na tsoron tafiyar Sanchez
An wallafa a 11:25 10 Aug
Kungiyar kwallon kafa ta Arsenal na tsoron cewar dan wasan gaban Chile Alexis Sanchez, mai shekara 28, zai iya sabunta yunkurinsa na ficewa daga Emirates, in ji jaridar Daily Mirror
'Chelsea ta taya Chamberlain'
An wallafa a 11:16 10 Aug
Chelsea ta taya dan wasan Arsenal Alex Oxlade-Chamberlain, mai shekara 23, kan kudi fam miliyan 35 duk da cewar kwantiragin dan wasan da Gunners saura shekara daya ta kare, in ji jaridar Daily Star.
Ta yaya Monaco za ta maye Mbappe?
An wallafa a 11:13 10 Aug
Idan Mbappe ya tafi, Monaco za ta nemi dan wasan AC Milan mai shekara 30 Carlos Bacca, kamar yadda jaridar Sun ta ambato gidan rediyon Caracol na cewa.
'PSG na dab da sayan Kylian Mbappe'
An wallafa a 11:00 10 Aug
Paris St-Germain na dab da sayan dan wasan gaban Faransa da Monaco, Kylian Mabppe, mai shekara 18, kan kudi Fam miliyan 163, kuma ta riga ta cimma yarjejeniya da takwaransa, Fabinho, mai shekara 23, wanda zai iya buga baya da tsakiya, in ji Daily Record
Liverpool ta ki sayar wa Barca Coutinho
An wallafa a 10:44 10 Aug
Liverpool ta yi watsi da tayin Fam miliyan 90 da Barcelona ta yi wa madugun 'yan wasan kwallon kafa na Brazil, Philippe Countinho.
Tayi na biyun da Barca ta yi wa dan wasan mai shekara 25, wanda aka ki amincewa da shi nan take na kunshe da biyan Fam miliyan 76.8 da farko sannan a kara Fam miliyan 13.5 daga baya.
Liverpool ta nanata cewar Coutinho - wanda ya koma wurinta daga Inter Milan kan kudi Fam miliyan 8.5 a shekarar 2013- ba na sayar wa ba ne.
Barcelona ta sayar da dan wasan gaba na Brazil, Neymar ga Paris St-Germain kan kudi Fam miliyan 200 mai cike da tarihi a makon jiya.
Coutinho, wanda ya ci kwallo 14 a kakar da ta wuce kuma ya yi jinyan wuyar kafa na mako shida ya rattaba hannu kan yarjejeniyar shekara biyar a watan Janairu. Kuma ita yarjejeniyar ba ta ba da zabin tafiya ba.
Rose na son Tottenham ta kara 'yan wasa
An wallafa a 10:43 10 Aug
Danny Rose ya nemi Tottenham ta kara kashe kudi a kasuwar musayar 'yan wasa kan sanannun 'yan wasa, in ji Sun.
'Sai dai kuma Rose ba ya son barin Spurs'
An wallafa a 10:42 10 Aug
Danny Rose ya ce ba shi da niyyar barin Spurs, amman shi zai yi tunanin akan ko wane tayi kai tsaye da wata kungiya ta yi masa, kuma ya i imanin cewar ya kamata a biya shi fiye da yadda ake biyanshi yanzu, in ji jaridar Sun.
Wa Mourinho ke son saya?
An wallafa a 10:17 10 Aug
Kociyan Manchester United, JoseMourinho yana son ya kara akalla dan wasa daya kafin a rufe kasuwar musayar 'yan wasa, kuma dan wasan baya na gefen hagun Tottenham, Danny Rose, mai shekara 27, da kuma dan wasan gefen Inter Milan Ivan Perisic mai shekara 28 na cikin wadanda yake nema, in ji Manchester Evening News.
An wallafa a 10:11 10 Aug
Jama'a, barkanku da shigowa shafinmu da ke kawo muku irin wainar da ake toyawa a fagen wasan kwallon kafa a nahiyar a Turai a yau, ranar jajibirin soma gasar Firimiya.